
	Iebildums
Biedrība “Rīgas Zonta klubs” ir iepazinusies ar informatīvo ziņojumu “Par Sabiedrības integrācijas fonda darbības uzlabojumu priekšlikumiem” un stingri iebilst pret Ministru kabineta sēdes protokollēmuma projekta 4. punktā paredzēto Sabiedrības integrācijas fonda administrēto programmu sadalīšanu starp dažādiem resoriem.
Piedāvātais risinājums ir pretrunā ar neatkarīga audita un starpinstitūciju darba grupas secinājumiem, kas par optimālāko risinājumu atzina SIF saglabāšanu un nostiprināšanu kā pārresorisku, centralizētu finansējuma administrēšanas mehānismu. Programmu sadalīšana palielinātu administratīvās izmaksas un slogu, radītu atšķirīgas finansējuma piešķiršanas un uzraudzības prasības, vājinātu kopējo pārskatāmību un apdraudētu SIF uzkrātās kompetences saglabāšanu. Tas īpaši negatīvi ietekmētu mazas, jaunas un reģionālas NVO.
Neatkarīgais audits nav identificējis būtiskus trūkumus SIF finansējuma administrēšanā. Auditā konstatētās problēmas ir novēršamas, pilnveidojot SIF pārvaldību, precizējot tā mandātu un nodalot finansējuma administrēšanu no tiešas projektu īstenošanas.
SIF ir būtisks atbalsts tādu nelielu organizāciju kā “Rīgas Zonta klubs” darbības pilnveidei un kapacitātes celšanai. Vienkāršas pieteikšanās un administrēšanas procedūras un paredzams finansējums ir nozīmīgs atbalsts nelielām organizācijām, kurām nav lielu administratīvo resursu. Biedrības darbība aptver dažādas jomas, piemēram, diskriminācijas un vardarbības mazināšana, vides aizsardzība, pieejas izglītībai un sabiedrības līdzdalības veicināšana, un pēc būtības neiekļaujas atsevišķas ministrijas kompetences robežās. Tādēļ biedrība “Rīgas Zonta klubs” aicina saglabāt un nostiprināt SIF kā pārresorisku, centralizētu finansējuma administrēšanas mehānismu.
Biedrība “Rīgas Zonta klubs” aicina pilnībā svītrot protokollēmuma projekta 4. punktu un precizēt 2. punktu, nosakot, ka SIF turpmākā attīstība balstāma scenārijā, kas saglabā un nostiprina SIF kā vienotu, neatkarīgu un pārresorisku publiskā finansējuma administrēšanas mehānismu, vienlaikus rodot risinājumus auditā konstatētajām nepilnībām.
 
Piedāvātā redakcija
 Biedrība “Rīgas Zonta klubs” aicina pilnībā svītrot protokollēmuma projekta 4. punktu un precizēt 2. punktu, nosakot, ka SIF turpmākā attīstība balstāma scenārijā, kas saglabā un nostiprina SIF kā vienotu, neatkarīgu un pārresorisku publiskā finansējuma administrēšanas mehānismu, vienlaikus rodot risinājumus auditā konstatētajām nepilnībām.
 
	Signe Rotberga



